[pic] | EUROOPAN YHTEISÖJEN KOMISSIO |

Bryssel 18.10.2006

KOM(2006) 599 lopullinen

2006/0199 (COD)

Ehdotus

EUROOPAN PARLAMENTIN JA NEUVOSTON PÄÄTÖS

eurooppalaisen tilastohallinnoinnin neuvoa-antavan lautakunnan perustamisesta

(komission esittämä)

PERUSTELUT

EHDOTUKSEN TAUSTA |

110 | Ehdotuksen perustelut ja tavoitteet Vastauksena neuvoston 2. kesäkuuta 2004 ja 17. helmikuuta 2005 komissiolle esittämiin pyyntöihin, jotka koskevat tilastojen hallinnoinnin parantamista ja kansallisten tilastolaitosten ja Eurostatin riippumattomuuden, koskemattomuuden ja vastuuvelvollisuuden varmistamista, komissio pani täytäntöön toimenpidestrategian, jolla voidaan vaikuttaa tilastotietojen laatuun liiallisia alijäämiä koskevan menettelyn yhteydessä ja parantaa Eurostatin toiminnallisia edellytyksiä. Komissio antoi 25. toukokuuta 2005 tiedonannon ja suosituksen kansallisten ja yhteisön tilastoviranomaisten riippumattomuudesta, koskemattomuudesta ja vastuuvelvollisuudesta. Näillä saatetaan voimaan kansallisten tilastolaitosten ja Eurostatin valmistelemat ja tilasto-ohjelmakomitean hyväksymät Euroopan tilastoja koskevat käytännesäännöt itsesääntelevänä välineenä. Itsesääntelyn ja vastuuvelvollisuuden tasapainottamiseksi komissio aikoo kyseisen suosituksen mukaan perustaa raportointijärjestelmän, jolla voidaan seurata käytännesääntöjen noudattamista Euroopan tilastojärjestelmässä[1] ja jossa ulkoisella neuvoa-antavalla elimellä voisi olla aktiivinen rooli käytännesääntöjen täytäntöönpanon seurannassa ja riippumattomuuden, koskemattomuuden ja vastuuvelvollisuuden lisäämisessä. Ecofin-neuvoston 8. marraskuuta 2005 antamissa päätelmissä korostettiin sellaisen elimen hyödyllisyyttä, joka ”lisäisi Eurostatin ja Euroopan tilastoja koskevien käytännesääntöjen täytäntöönpanon vertaisarvioinnin yhteydessä myös Euroopan tilastojärjestelmän riippumattomuutta, koskemattomuutta ja vastuuvelvollisuutta” ja annettiin yleisohjeita kyseisen elimen kokoonpanosta ja tehtävistä. Lisäksi niissä pidettiin tarpeellisena perustaa uusi elin sen sijaan, että Euroopan talous- ja sosiaalitilastoja käsittelevän neuvoa-antava komitean uudistuksen yhteydessä sen tehtävät määriteltäisiin uudelleen. Ehdotus Euroopan parlamentin ja neuvoston päätökseksi perustaa eurooppalainen tilastohallinnoinnin neuvoa-antava lautakunta vastaa edellä mainittuihin tarpeisiin ja täydentää siten Euroopan tilastojen hallintorakennetta. |

139 | Voimassa olevat aiemmat säädökset Ehdotuksen alaa koskevia säännöksiä ei ole. |

141 | Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. |

KUULEMISET JA VAIKUTUSTEN ARVIOINTI |

Intressitahojen kuuleminen |

211 | Kuulemismenettely, tärkeimmät kohderyhmät ja yleiskuvaus vastaajista Ehdotus perustuu tilasto-ohjelmakomitean ja talous- ja rahoituskomitean kuulemiseen. |

212 | Tiivistelmä vastauksista ja siitä, miten ne on otettu huomioon Yksi kuulemismenettelyn tärkeimmistä tuloksista oli, että neuvoa-antava lautakunta olisi perustettava riippumattomaksi elimeksi ja Ecofin-neuvoston 8. marraskuuta 2005 antamien päätelmien mukaisesti. |

Asiantuntijatiedon käyttö |

229 | Ulkoisia asiantuntijoita ei tarvittu. |

230 | Vaikutusten arviointi Vaihtoehtoisesti harkittiin mahdollisuutta uudistaa merkittävästi Euroopan talous- ja sosiaalitilastoja käsittelevää neuvoa-antavaa komiteaa ja valtuuttaa tämä hoitamaan kyseisen lautakunnan tehtävät vähentämällä erityisesti jäsenten määrää, jotta komitean koko pysyisi hallittavana laajentumisen jälkeen. |

EHDOTUKSEEN LIITTYVÄT OIKEUDELLISET NÄKÖKOHDAT |

305 | Ehdotetun toimen lyhyt kuvaus Tämän ehdotuksen tavoitteena on perustaa eurooppalainen tilastohallinnoinnin neuvoa-antava lautakunta lisäämään Euroopan tilastojen luotettavuutta, antamaan komissiolle neuvoja ja raportoimaan Euroopan tilastoja koskevien käytännesääntöjen täytäntöönpanosta Eurostatissa. |

310 | Oikeusperusta Perustamissopimuksen 285 artiklassa säädetään yhteisön tilastojen tuottamisen edellyttämistä Euroopan parlamentin ja neuvoston toimenpiteistä sekä määritellään periaatteet, joita tilastojen laatimisessa on noudatettava. Eurooppalaisen tilastohallinnoinnin neuvoa-antavan lautakunnan olisi muodostuttava viidestä korkean tason henkilöstä, jotka komissio nimittää kuultuaan Euroopan parlamenttia ja neuvostoa ja jotka pystyvät tarkastelemaan Euroopan tilastojärjestelmää puolueettomasti. Lautakunnan riippumattomuuden lisäämiseksi ja lainsäätäjän sitoutumisen osoittamiseksi olisi sääntelytavaksi eurooppalaisen tilastohallinnoinnin neuvoa-antavan lautakunnan perustamisessa valittava Euroopan parlamentin ja neuvoston päätös. |

Suhteellisuusperiaate |

331 | Ehdotuksessa noudatetaan suhteellisuusperiaatetta, koska se kattaa komission Euroopan tilastoja koskevan toiminnan ja koko Euroopan tilastojärjestelmän toiminnan. Lautakunnalla ei ole toimivaltaa yksittäisten valtioiden käytänteisiin tai laitoksiin. Ehdotetun lautakunnan tehtävien ja sen toiminnan olisi heijastettava alkuperäistä tavoitetta, joka on Eurostatin ja koko Euroopan tilastojärjestelmän riippumattomuus, koskemattomuus ja vastuuvelvollisuus, ja lisättävä siten käyttäjien luottamusta Euroopan tilastoihin. |

332 | Ehdotetun lautakunnan olisi neuvoston päätelmien mukaisesti oltava kooltaan hyvin pieni, ja sen olisi voitava hyödyntää jäsenten huomattavaa tilastoalan kokemusta. Kuultuaan Euroopan parlamenttia ja neuvostoa komissio nimittää 3 artiklan mukaisesti yhteensä viisi jäsentä, puheenjohtaja mukaan luettuna. Komissio osallistuu tarkkailijana. |

Sääntelytavan valinta |

341 | Ehdotettu sääntelytapa: |

342 | Muut vaihtoehdot eivät soveltuisi seuraavista syistä: Heinäkuun 27. päivänä 2005 päivätyssä komission valmisteluasiakirjassa (C(2005)2817) ”Framework for Commission's expert groups: horizontal rules and public register” (Komission asiantuntijaryhmien rakenne: yhteiset säännöt ja julkinen rekisteri) todetaan, että toimielinten kannalta asiantuntijaryhmät, eli kansallisista ja/tai yksityisistä asiantuntijoista koostuvat ryhmät, jotka avustavat komissiota aloitevallan käytössä ja sen seuranta- ja koordinointitehtävissä sekä jäsenvaltioiden kanssa tehtävään yhteistyöhön liittyvissä tehtävissä, olisi perustettava komission päätöksellä. Tässä tapauksessa komission oli kuitenkin otettava huomioon tarve perustaa lautakunta alkuperäisen tavoitteen mukaisesti eli Eurostatin ja koko Euroopan tilastojärjestelmän riippumattomuuden, koskemattomuuden ja vastuuvelvollisuuden lisäämiseksi ja siten vahvistaa käyttäjien luottamusta Euroopan tilastoihin. Tavoitteen ja ehdotuksen sisällön huomioon ottaen Euroopan parlamentin ja neuvoston päätös on sopivin väline. |

TALOUSARVIOVAIKUTUKSET |

409 | Ehdotuksella ei ole vaikutuksia yhteisön talousarvioon. |

LISÄTIEDOT |

560 | Euroopan talousalue Ehdotettu säädös koskee Euroopan talousalueeseen liittyvää asiaa ja on sen vuoksi ulotettava koskemaan Euroopan talousaluetta. |

1. 2006/0199 (COD)

Ehdotus

EUROOPAN PARLAMENTIN JA NEUVOSTON PÄÄTÖS

eurooppalaisen tilastohallinnoinnin neuvoa-antavan lautakunnan perustamisesta (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottaa huomioon komission ehdotuksen[2],

noudattavat perustamissopimuksen 251 artiklassa määrättyä menettelyä[3],

sekä katsovat seuraavaa:

(1) Todettuaan, että on tarpeen vahvistaa Euroopan tason standardit kansallisten tilastolaitosten riippumattomuudesta, koskemattomuudesta ja vastuuvelvollisuudesta, tilasto-ohjelmakomitea hyväksyi 24 päivänä helmikuuta 2005 pitämässään kokouksessa yksimielisesti Euroopan tilastoja koskevat käytännesäännöt[4].

(2) Edellä mainituilla käytännesäännöillä on kaksi tarkoitusta eli toisaalta parantaa luottamusta tilastoviranomaisiin ehdottamalla tiettyjä instituutioihin ja organisaatioon liittyviä järjestelyjä, ja toisaalta vahvistaa niiden tuottamien tilastojen laatua.

(3) Kansallisten ja yhteisön tilastoviranomaisten riippumattomuudesta, koskemattomuudesta ja vastuuvelvollisuudesta 25. toukokuuta 2005 Euroopan parlamentille ja neuvostolle annetussa komission tiedonannossa tunnustettiin sellaisen ulkoisen neuvoa-antavan elimen hyödyllisyys, joka voisi aktiivisesti valvoa käytännesääntöjen täytäntöönpanoa Euroopan tilastojärjestelmässä. Samana päivänä annetussa komission suosituksessa todetaan, että komissio aikoo harkita tällaisen ulkoisen neuvoa-antavan elimen perustamista.

(4) Neuvoston 8 päivänä marraskuuta 2005 antamissa päätelmissä todetaan, että uusi korkean tason neuvoa-antava lautakunta lisäisi sekä komission (Eurostatin) että Euroopan tilastoja koskevien käytännesääntöjen täytäntöönpanon vertaisarvioinnin yhteydessä myös Euroopan tilastojärjestelmän riippumattomuutta, koskemattomuutta ja vastuuvelvollisuutta, ja suositellaan, että uuden elimen olisi muodostuttava pienestä määrästä pätevyytensä perusteella nimitettyjä henkilöitä.

(5) Sen vuoksi olisi perustettava neuvoa-antava lautakunta ja määriteltävä sen tehtävät ja rakenne.

OVAT PÄÄTTÄNEET SEURAAVAA:

1 artikla

Neuvoa-antava lautakunta

Perustetaan neuvoa-antava lautakunta nimeltään ”eurooppalainen tilastohallinnoinnin neuvoa-antava lautakunta” (jäljempänä ’lautakunta’).

2 artikla

Tehtävät

1. Lautakunnan tehtävät ovat:

- lisätä Euroopan tilastojen luotettavuutta

- toimittaa Euroopan tilastoja koskevien käytännesääntöjen täytäntöönpanoa komissiossa (Eurostatissa) koskeva vuosiraportti komissiolle, joka välittää sen Euroopan parlamentille ja neuvostolle

- avustaa komissiota asianmukaisten toimenpiteiden toteuttamisessa, jotta Euroopan tilastoja koskevien käytännesääntöjen (jäljempänä ’käytännesäännöt’) täytäntöönpanoa Euroopan tilastojärjestelmässä voidaan helpottaa ja tilastojen hallinnointia siten parantaa

- avustaa komissiota laatumerkintään johtavassa menettelyssä ja käytännesääntöjen tiedottamisessa käyttäjille ja tietojen toimittajille

- antaa neuvoja käytännesääntöjen päivittämisessä ja Euroopan tilastojärjestelmän toimintaa koskevien yleisohjeiden ja periaatteiden laadinnassa.

2. Komissio voi pyytää lautakunnalta neuvoja kysymyksissä, jotka liittyvät käyttäjien luottamukseen Euroopan tilastoihin.

3 artikla

Lautakunnan jäsenyys

1. Lautakunta muodostuu viidestä jäsenestä, puheenjohtaja mukaan luettuna. Komissio (Eurostat) osallistuu tarkkailijana.

2. Jäseniksi valitaan asiantuntijoita, joilla on huomattava tilastoalan kokemus, ja he hoitavat tehtävänsä yksityishenkilöinä.

3. Komissio nimittää lautakunnan jäsenet ja puheenjohtajan kolmeksi vuodeksi kuultuaan Euroopan parlamenttia ja neuvostoa.

Lautakunta voi valita korkeintaan kaksi jäsentä, jotka nimetään uudelleen kolmeksi vuodeksi.

4. Jos jäsen eroaa tehtävästään ennen toimikautensa päättymistä, hänen tilalleen valitaan uusi jäsen toimikauden jäljellä olevaksi ajaksi tämän artiklan mukaisesti.

4 artikla

Menettelyt

1. Lautakunta vahvistaa työjärjestyksensä, joka julkaistaan.

2. Edellä 2 artiklassa tarkoitettu lautakunnan vuosiraportti julkaistaan. Lisäksi lautakunta voi päättää julkaista Internetissä päätelmät, osittaiset päätelmät tai valmisteluasiakirjan.

3. Lautakunnan jäsenet eivät saa paljastaa tietoja, jotka ovat tulleet heidän tietoonsa kyseisen lautakunnan työssä, jos komissio ilmoittaa heille, että saatu tieto, pyydetty lausunto tai esitetty kysymys on luonteeltaan luottamuksellinen.

4. Lautakuntaa avustaa sihteeristö, jonka komissio antaa sen käyttöön. Komissio nimittää sihteerin kuultuaan lautakuntaa. Sihteerin on noudatettava lautakunnan antamia ohjeita.

5. Lautakunnan menot sisällytetään komission menoarvioon.

5 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] Kumppanuus, joka käsittää Euroopan yhteisöjen tilastotoimiston (Eurostat) ja kansalliset tilastolaitokset sekä muita kansallisia viranomaisia, jotka vastaavat jäsenvaltioissa Euroopan tilastojen tuottamisesta ja levityksestä.

[2] EUVL C […], […], s. […].

[3] EUVL C […], […], s. […].

[4] Tilasto-ohjelmakomitea hyväksyi säännöt 24 päivänä helmikuuta 2005, ja ne saatettiin voimaan kansallisten ja yhteisön tilastoviranomaisten riippumattomuudesta, koskemattomuudesta ja vastuuvelvollisuudesta 25 päivänä toukokuuta 2005 annetulla komission suosituksella (KOM(2005) 217 lopullinen versio 1).